b'\n_START_ARTICLE_\nDe Doctrina Christiana (Milton)\n_START_PARAGRAPH_\nDe Doctrina Christiana (Kristillinen oppi) on englantilaisen runoilijan ja ajattelijan John Miltonin (1608\xe2\x80\x931674) kirjoittama teologinen tutkielma, joka sis\xc3\xa4lt\xc3\xa4\xc3\xa4 systemaattisen kuvauksen h\xc3\xa4nen uskonnollisesta ajattelustaan. Latinankielinen k\xc3\xa4sikirjoitus "De Doctrina" l\xc3\xb6ydettiin vuonna 1823 ja julkaistiin vuonna 1825. Kirjan tekijyydest\xc3\xa4 on kiistelty. Ei-aitouden puolesta puhuu se, ett\xc3\xa4 teos on ristiriidassa Miltonin muiden teosten, esimerkiksi runoteosten Kadotettu paratiisi ja Paradise Regained, kanssa. Sen lis\xc3\xa4ksi on ollut vaikea kuvitella, ett\xc3\xa4 sokea henkil\xc3\xb6 voisi kirjoittaa n\xc3\xa4in monimutkaisen tekstin. Milton oli teoksen kirjoitusaikana sokea, ja h\xc3\xa4nen oletetaankin k\xc3\xa4ytt\xc3\xa4neen avustajaa. Pitk\xc3\xa4n keskustelun ja laajan tutkimusty\xc3\xb6n j\xc3\xa4lkeen on nyky\xc3\xa4\xc3\xa4n kuitenkin yleisesti hyv\xc3\xa4ksytty\xc3\xa4, ett\xc3\xa4 k\xc3\xa4sikirjoitus on osa John Miltonin tuotantoa. K\xc3\xa4sikirjoituksen ty\xc3\xb6vaiheet, sen liikkeet kirjailijan kuoleman j\xc3\xa4lkeen sek\xc3\xa4 syyt sille, ettei sit\xc3\xa4 julkaistu kirjailijan elinaikana, ovat saaneet vakiintuneet selitykset. Nyk\xc3\xa4\xc3\xa4n De Doctrina Christianaa  pidet\xc3\xa4\xc3\xa4n Miltonin runojen teologisena kommentaarina.  _NEWLINE_Charles R. Sumner ja John Carey ovat k\xc3\xa4\xc3\xa4nt\xc3\xa4neet teoksen englanniksi. Sumnerin versio painettiin ensimm\xc3\xa4isen kerran vuonna 1825. Se oli ainut englanninkielinen k\xc3\xa4\xc3\xa4nn\xc3\xb6s ennen Careyn vuonna 1973 tekem\xc3\xa4\xc3\xa4 k\xc3\xa4\xc3\xa4nn\xc3\xb6st\xc3\xa4. Teosta ei ole k\xc3\xa4\xc3\xa4nnetty suomeksi.'